《玲珑四犯 寄漱泉、季子》
清代·冯煦

别浦乱峰。荒城残垒，清游今更悽断。澹黄楼外柳，不似秋魂短。

霜前翠尊同款。最难忘、谢家池馆。几叠哀弹，一襟幽恨，都作梦云散。

西风冷帆初转。望晴岚楚甸，难为心眼。一封江北信，欲寄无归雁。

蘋花谢后斜阳暝，渐愁与、凉烟俱远。浑不管。青衫早、缁尘又浣。

作者简介：冯煦（1842～1927）原名冯熙，字梦华，号蒿庵，晚号蒿叟、蒿隐。江苏金坛五叶人。少好词赋，有江南才子之称。光绪八年(1882) 举人，光绪十二年（1886）进士，授翰林院编修。历官安徽凤府知府、四川按察使和安徽巡抚。辛亥革命后，寓居上海，以遗老自居。曾创立义赈协会，承办江淮赈务，参与纂修《江南通志》。冯煦工诗、词、骈文，尤以词名，著有《蒿庵类稿》等。